贈梅谷高士
作者：何夢桂
朝代：宋

paragraphs: 去年無方老瞿曇，授我雲門一劄禪。
今年羽衣梅谷仙，丹法葛翁口談玄。
無方是兄仲梅谷，誤墮凡胎投母腹。
豈非江郎三石人，兩石飛來化雙玉。
君今一字透鋒機，札斷三關鬼莫窺。
掇取玄珠入蓬闕，自携靈母養嬰兒。
寒山梨棗霜中熟，碧蓮池邊結茅屋。
蛾眉白髮兩瀟疎，夜抱寒蟾成獨宿。
相逢丹鼎問金砂，笑灌玉泉餐紫霞。
崑崙瑶樹渺何許，遼海白鶴還歸家。
歸去無方問何其，爲說此行奇更奇。